இணையம் ~~ இங்கு தான் நாம் பார்க்காமலேயே அதிக மக்களைச் சந்திக்கிறோம், உரையாடுகிறோம்; நேரில் சந்திக்காத மனிதர்களை எல்லாம், நம் உறவாகக் கொண்டு அன்பு செலுத்துகிறோம்; நம் எண்ணங்களை இந்த உலகு அறியத் தருகிறோம்; நம் உணவை, நமக்குத் தேவையான பொருட்களை வாங்குகிறோம்; நம் தொழிலை, சேவையை மேற்கொள்கிறோம்; நம் வருமானத்தை நிர்வகிக்கிறோம். இதில் தான் வசிக்கிறோம்; இதனையே சுவாசிக்கிறோம். இந்த அளவிற்கு நம்மைக் கட்டிப்போட்டு, அதன் உலகத்தில் இழுத்துப் போட்டு, நம் வாழ்க்கைக்கு ஒரு புதிய பரிமாணத்தை வழங்கிய இணையம், 1991ல் செயல்படத் தொடங்கி, சென்ற ஆகஸ்ட் 6 அன்று, தன் துடிப்புள்ள உயிரோட்டத்தில் 25 ஆண்டு கண்டுள்ளது. வெள்ளிவிழா காணும் இதனை நமக்குத் தந்த டிம் பெர்னர்ஸ் லீ மற்றும் அவரைத் தொடர்ந்து செயல்பட்ட அனைத்து இணைய வல்லுநர்களுக்கும் நாம் நன்றி செலுத்தக் கடன் பட்டிருக்கிறோம்.